Кожны раз акцэнты ў даследаванні змяшчаюцца. Асноўная ўвага падчас апошняга маніторынгу ўдзялялася прыродазнаўчанавуковай адукаванасці і выяўленню тэндэнцый развіцця прыродазнаўчанавуковай адукацыі ў свеце за апошнія гады. Даследаванне PISA-2015 праводзілася цалкам на камп’ютарнай аснове з выкарыстаннем новага тыпу інтэрактыўных задач. Працэдура ўяўляла сабой двухгадзіннае тэсціраванне па матэматыцы, прыродазнаўстве і чытацкай адукаванасці (разуменні тэкстаў), а таксама выкананне заданняў з вобласці вырашэння комплексных праблем. Даследчыкаў цікавіла здольнасць навучэнцаў працаваць у камандзе. Дадатковым кампанентам стала вывучэнне фінансавай дасведчанасці падлеткаў. Вынікі даследавання па вырашэнні комплексных праблем і фінансавай адукаванасці будуць агучаны ў першай палове 2017 года.